Document ID: 31987R0253

NEUVOSTON ASETUS (ETY) N:o 253/87,
annettu 19 päivänä tammikuuta 1987,
Euroopan talousyhteisön ja Guinean tasavallan välisen sopimuksen tekemisestä Euroopan talousyhteisön ja Guinean vallankumouksellisen kansantasavallan välisen Guinean rannikon edustalla harjoitettavaa kalastusta koskevan Conakryssä 7 päivänä helmikuuta 1983 allekirjoitetun sopimuksen muuttamisesta
EUROOPAN YHTEISÖJEN NEUVOSTO, joka
ottaa huomioon Euroopan talousyhteisön perustamissopimuksen ja erityisesti sen 43 artiklan,
ottaa huomioon Espanjan ja Portugalin liittymisasiakirjan ja erityisesti sen 155 artiklan 2 kohdan b alakohdan ja 167 artiklan 3 kohdan,
ottaa huomioon komission ehdotuksen(),
ottaa huomioon Euroopan parlamentin lausunnon(),
sekä katsoo, että
yhteisö ja Guinean tasavalta ovat Guinean rannikon edustalla harjoitettavaa kalastusta koskevan sopimuksen 15 artiklan toisen kohdan mukaisesti neuvotelleet määrittääkseen sopimukseen sen ensimmäisen kolmevuotisen soveltamiskauden lopussa tehtävät muutokset tai täydennykset,
näiden neuvottelujen jälkeen parafoitiin 12 päivänä heinäkuuta 1986 sopimus kalastussopimuksen muuttamisesta,
liittymisasiakirjan 155 artiklan 2 kohdan b alakohdan mukaisesti neuvoston tehtävä on määrittää yksityiskohtaiset asianmukaiset yksityiskohtaiset säännöt Kanarian saarten kaikkien tai joidenkin etujen huomioon ottamiseksi tapauskohtaisesti tehdessään päätöksiä erityisesti kolmansien maiden kanssa neuvoteltujen kalastussopimusten tekemisestä; olisi määritettävä kyseiset yksityiskohtaiset säännöt lajien osalta, ja
on yhteisön etujen mukaista tehdä sopimus,
ON ANTANUT TÄMÄN ASETUKSEN:
1 artikla
Euroopan talousyhteisön ja Guinean tasavallan välinen sopimus Euroopan talousyhteisön ja Guinean vallankumouksellisen kansantasavallan välisen Guinean rannikon edustalla harjoitettavaa kalastusta koskevan Conakryssä 7 päivänä helmikuuta 1983 allekirjoitetun sopimuksen muuttamisesta hyväksytään yhteisön puolesta.
Sopimusteksti on tämän asetuksen liitteenä.
2 artikla
Kanarian saarten etujen huomioon ottamiseksi 1 artiklassa tarkoitettua sopimusta ja, siltä osin kuin on tarpeen sopimuksen soveltamiseksi, kalavarojen säilyttämistä ja hoitoa koskevia yhteisen kalastuspolitiikan säännöksiä, sovelletaan myös Espanjan lipun alla purjehtiviin aluksiin, jotka on rekisteröity pysyvästi Kanarian saarilla paikallistason toimivaltaisten viranomaisten rekistereihin (registros de base), edellytyksillä, jotka määritellään "alkuperätuotteen" käsitteen määrittelystä sekä yhteisön, Ceutan ja Melillan sekä Kanarian saarten tullialueella käytävässä kaupassa sovellettavista hallinnollisista yhteistyömenetelmistä 24 päivänä helmikuuta 1986 annetun neuvoston asetuksen (ETY) N:o 570/86() liitteen I huomautuksessa 6.
3 artikla
Neuvoston puheenjohtajalla on oikeus nimetä henkilöt, joilla on valtuudet allekirjoittaa sopimus yhteisöä sitovasti.
4 artikla
Tämä asetus tulee voimaan kolmantena päivänä sen jälkeen, kun se on julkaistu Euroopan yhteisöjen virallisessa lehdessä.
Tämä asetus on kaikilta osiltaan velvoittava, ja sitä sovelletaan sellaisenaan kaikissa jäsenvaltioissa.
Tehty Luxemburgissa 19 päivänä tammikuuta 1987.

Labels: 18
15
5
6